หุ้น SPCG พุ่ง หลัง"กัลฟ์"ถือหุ้นใหญ่อันดับสอง
"วันดี กุญชรยาคง"เผยยังไม่มีผลกระทบต่อการเปลี่ยนแปลงอำนาจกรรมการ การบริหารงาน โครงสร้างการจัดการ และอำนาจการตัดสินใจในการดำเนินธุรกิจ
27 ก.ย. 2562

"วันดี กุญชรยาคง"เผยยังไม่มีผลกระทบต่อการเปลี่ยนแปลงอำนาจกรรมการ การบริหารงาน โครงสร้างการจัดการ และอำนาจการตัดสินใจในการดำเนินธุรกิจ
บริษัท GULF INTERNATIONAL INVESTMENT (HONG KONG) LIMITED (กัลฟ์อินเตอร์ฯ) ซึ่งเป็นบริษัทย่อยของบริษัท กัลฟ์ เอ็นเนอร์จี ดีเวลลอปเมนท์ (GULF) แจ้งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่าเมื่อวันที่ 24 ก.ย.ที่ผ่านมาซื้อหุ้นบริษัท เอสพีซีจี (SPCG) เพิ่มจำนวน 1.58 ล้านหุ้น หรือคิดเป็น 0.16% ราคาหุ้นละ 19.2 บาท คิดเป็นมูลค่า 30.29 ล้านบาท
การซื้อหุ้นครั้งนี้ทำให้กัลฟ์อินเตอร์ฯ ถือหุ้นเพิ่มเป็น 10.08 % ส่งผลให้เป็นผู้ถือหุ้นใหญ่อันดับ 2 ใน SPCG ขณะที่อันดับ 1 ยังเป็นครอบครัวกุญชรยาคง ที่ถือหุ้นสัดส่วน 36.91 % ส่วนผู้ถือหุ้นอันดับ 3 คือ UBS AG SINGAPORE BRANCH ที่ถือในสัดส่วน 9.77 %
ด้านราคาหุ้น SPCG เช้านี้ (27 ก.ย.) เปิดตลาดปรับตัวขึ้นแรง โดย ณ เวลา 11.21 น.พุ่งขึ้นที่ 20.10 บาท เพิ่มขึ้น 0.90 บาท หรือคิดเป็นการเพิ่มขึ้น 4.69 % ส่วนหุ้นกัลฟ์ มีการเก็งกำไรคึกคัก ส่งผลให้ราคาปรับขึ้นสูงสุดที่ 159 บาท ล่าสุด เวลา 11.24 น. ปรับตัวลงมาที่ 157 บาท
ขณะที่นางวันดี กุญชรยาคง จุลเจริญ กรรมการผู้จัดการใหญ่ SPCG แจ้งตลาดหลักทรัพย์แห่งประเทศไทยว่า การเปลี่ยนแปลงผู้ถือหุ้นรายใหญ่ดังกล่าว ยังไม่มีผลกระทบต่อการเปลี่ยนแปลงอำนาจกรรมการ การบริหารงาน โครงสร้างการจัดการ และอำนาจการตัดสินใจในการดำเนินธุรกิจของบริษัทฯแต่อย่างใด